ZAPISNIK

28. sjednice Vijeća Mjesnog odbora Kupinečki Kraljevec I.,
održane 28. srpnja 2023 godine,

 s početkom u 20,30 sati
Nazočni članovi Vijeća: Žarko Vučak, Ivana Pogačić, Stjepan Barić, Darko Pereković i Lucija Josipović. 
Zapisnik vodi: Lidija Špišić, stručni referent za rad tijela mjesne samouprave.
Predsjedava: Žarko Vučak, predsjednik Vijeća.
         Predsjednik Vijeća, pozdravlja nazočne, konstatira da sjednici nazoče svi članovi Vijeća  što znači da Vijeće može pravovaljano odlučivati te otvara 28. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoje zapisnik sa 27. sjednice te otvara raspravu.

       Bez rasprave, jednoglasno (5 “za”), Vijeće prihvaća tekst zapisnika 27. sjednice.           
       Budući da nema prijedloga za izmjenu i dopunu, Predsjednik Vijeća daje prijedlog dnevnog reda na glasovanje. 
      Vijeće je jednoglasno (5 ”za”) usvojilo 
dnevni red:
1. Rasprava o postupanju Gradskog ureda za obnovu, izgradnju, prostorno uređenje, graditeljstvo, komunalne poslove i promet po traženju Vijeća za smirivanje prometa u ulici Kraljevečki brijegi, zoni Područne škole
2. Informacije o radovima na dogradnji objekta Područne škole u Kupinečkom Kraljevcu

3. Obavijesti, pitanja i prijedlozi

Ad 1)  Rasprava o postupanju Gradskog ureda za obnovu, izgradnju, prostorno uređenje, 
            graditeljstvo, komunalne poslove i promet po traženju Vijeća za smirivanje prometa u ulici 
            Kraljevečki brijegi, zoni Područne škole
Predsjednik Vijeća, Žarko Vučak navodi da je izradio radnu verziju Prijedloga zaključka te je ista podijeljena članovima Vijeća kako bi mogli lakše raspravljati i usuglasiti se oko konačnog Prijedloga. Otvara raspravu.
 Članica Vijeća, Lucija Josipović predlaže da se Prijedlog dopuni točkom 4. u kojoj bi Vijeće Mjesnog odbora zatražilo potporu Vijeća Gradske četvrti Brezovica, odn. da i Vijeće Gradske četvrti Brezovica donese Zaključak prema nadležnom gradskom uredu.

 Potpredsjednica Vijeća, Ivana Pogačić predlaže da bi obrazloženje trebalo dopuniti konstatacijom da je djelatnik nadležnog gradskog ureda bio na očevidu na kojem je upozoreno na opasnost postavljanja uzdignutih ploha kao rješenja za smirivanje prometa u ulici Kraljevečki brijegi, u zoni Područne škole.
Temeljem prijedloga za dopunu radne verzije, predsjednik Vijeća utvrđuje Prijedlog zaključka te ga daje na glasovanje.
Vijeće je jednoglasno ( „5 „za“) donijelo             
ZAKLJUČAK 

o potrebi žurnog projektiranja i izvedbi semafora na ulici Kraljevečki brijegi ispred škole u Kupinečkom Kraljevcu

1. Vijeće Mjesnog odbora Kupinečki Kraljevec I. upoznalo se sa zahtjevom Gradskog ureda za obnovu, izgradnju, prostorno uređenje, graditeljstvo, komunalne poslove i promet KLASA: 340-08/23-002/150, URBROJ: 251-13-41-1/006-23-2 od 1. lipnja 2023. za izdavanje prethodne suglasnosti za zamjenu asfaltnih cestovnih izbočina s uzdignutom plohom za smirivanje prometa ispred škole u Kupinečkom Kraljevcu te ponovo raspravilo stanje sigurnosti prometa na predmetnoj lokaciji.

2.  Vijeće ponovo upozorava na opasnost korištenja okretnice za autobuse ispred škole za 

     izbjegavanje prolaska preko predložene uzdignute plohe na što je upozorilo i prilikom 

     očevida  što ga je proveo Gradski ured za obnovu, izgradnju, prostorno uređenje, 

     graditeljstvo, komunalne poslove i promet te nije suglasno s ovakvim rješenjem za dodatno 

     smirivanje prometa ispred škole.

3. Vijeće traži da se odmah pristupi projektiranju i izvedbi semafora za potrebe sigurnog 

    prelaska pješaka preko prometnice.

4.  Vijeće traži da temeljem ovog zaključka Vijeće Gradske četvrti Brezovica donese zaključak 

     te ga uputi Gradskom uredu za obnovu, izgradnju, prostorno uređenje, graditeljstvo, 

     komunalne poslove i promet na dalje postupanje.

O b r a z l o ž e n j e

        Vijeće Mjesnog odbora Kupinečki Kraljevec I. upoznalo se sa zahtjevom Gradskog ureda za obnovu, izgradnju, prostorno uređenje, graditeljstvo, komunalne poslove i promet KLASA: 340-08/23-002/150, URBROJ: 251-13-41-1/006-23-2 od 1. lipnja 2023. za izdavanje prethodne suglasnosti Policijske uprave Zagrebačke za zamjenu asfaltnih cestovnih izbočina s uzdignutom plohom za smirivanje prometa ispred škole u Kupinečkom Kraljevcu te je ponovo raspravilo stanje sigurnosti prometa na predmetnoj lokaciji.

         Vijeće dijeli nezadovoljstvo stanovnika, poglavito roditelja djece s razinom sigurnosti prelaska pješaka preko prometnice zbog čega je donijelo raniji zaključak o potrebi dadatnog smirivanja prometa na prometnici. 

         Vijeće upozorava na opasnost korištenja okretnice za autobuse ispred škole za izbjegavanje prolaska preko predložene uzdignute plohe na što je upozorilo  i prilikom očevida što ga je proveo Gradski ured za obnovu, izgradnju, graditeljstvo, komunalne poslove i promet, te nije suglasno s ovakvim rješenjem za dodatno smirivanje prometa ispred škole.

        S obzirom na navedeno, Vijeće traži da se odmah pristupi projektiranju i izvedbi semafora za potrebe sigurnog prelaska pješaka preko prometnice kao jedinog kvalitetnog rješenja koje će osigurati siguran prijelaz prometnice za djecu.
Ad 2) Informacije o radovima na dogradnji objekta Područne škole u Kupinečkom Kraljevcu
        Predsjednik Vijeća, Žarko Vučak informira članove Vijeća da je uzrok kašnjenja otvorenja škole izmještanje dalekovoda na glavnu prometnicu. Natječaj za opremanje je proveden. Što se tiče starog objekta mijenjat će krov, a bojanje fasade  još nije sigurno. Voditelj gradilišta se konzultirao s njime vezano uz stazu i potporne zidove.
      Član Vijeća, Darko Pereković pita što je sa stropom na starom objektu.
      Predsjednik Vijeća, Žarko Vučak odgovora da je tumačenje da je strop od trstike sigurnija opcija.
 
Ad 3) Obavijesti, pitanja i prijedlozi
          Član Vijeća, Stjepan Barić iznosi da je zadovoljan sa radovima proširenja kolnika i oborinske odvodnje u ulici Starjak. Stanovnici su također zadovoljni, no brine ih to što proširenje ne ide do raskrižja s ulicom Kraljevečki brijegi.

         Predsjednik Vijeće, Žarko Vučak da će zatražiti procjenu troška nastavka radova do ulice Kraljevečki brijegi te Vijeće na idućoj sjednici može donijeti zaključak kojim traži da se izvrše i ti radovi.

          Članica Vijeća, Lucija Josipović iznosi problem udarnih rupa na kolniku ulice Štrpet u blizini raskrižja s ulicom Kraljevečki brijegi te u ulici Lešćina na početku iz smjera Breberničke ceste.

          Član Vijeća, Stjepan Barić navodi da je ista potreba i u ulici Palčićka.
           Potpredsjednica Vijeća, Ivana Pogačić navodi da je na jednoj od koordinacija predsjednika vijeća mjesnih odbora s predsjednikom Vijeća Gradske četvrti Brezovica bilo izneseno da Vijeće Mjesnog odbora Trpuci donosi zaključke kad ima potrebu za sanacijom kolnika i šodranja te da je brža i sigurnija realizacija ukoliko se donese zaključak.
          Predsjednik Vijeća navodi da obzirom da su to radovi redovnog održavanja, da će predsjedniku Vijeća Gradske četvrti uputiti zamolbu putem e-pošte.

          Darko Pereković traži da se očiste grabe u ulici Kraljevečki brijegi.

          Stjepan Barić iznosi prigovor da Podružnica Zrinjevac ne pokupi travu kada pokose dječje igralište u Banovkama. Također informira Vijeće da je potrebno uputiti reklamaciju Zrinjevcu budući da prilikom ograđivanja navedenog igrališta, ulazna vrata nisu dobro postavljena. Nadalje, ponovno iznosi problem zapuštenih zemljišta u naselju Starjak te potrebu rješavanja istog budući da stanovništvu ulice Starjak navedeno stvara velike probleme. 
          Dovršeno u 21,30 sati.
      Zapisnik vodila:
        Lidija Špišić
     KLASA: 024-08/23-003/1550
     URBROJ: 251-13-11-8/005-23-2
     Kupinečki Kraljevec, 28. srpnja 2023. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
	Izvješće o glasanju
na 28. sjednici Vijeća Mjesnog odbora Kupinečki Kraljevec I.,

28. srpnja 2023.

